Sõidsin eile kell 22.10 bussiga üheks  õhtuks Viljandisse. Kõige rohkem läksin Elise pärast, ka ema tahtis mind näha, kuid paraku olin ma ema saabudes juba tagasiteel Tartusse. Siia kiirustasin ma eelkõige korterikaaslaste pärast, kelle jaoks tundub kõrvaltuba öösiti minuta veidralt tühi. No eks nad käivad mind öösiti piilumas, kui ma magan. Jamps ju, kui pole kedagi piiluda.    Igatahes, kohanen Tartu eluga. Siin on küll üksildane, sest sõbrad kõik on Viljandis, aga küll ma harjun. Kahe nädala pärast stardib kool ja küllap siis  siingi uusi tutvusi lisandub. Saabuvad ajad tõotavad tulla väga sisutihedad, õppimisest täidetud. Ka sellisteks aegadeks peab vaimselt valmistuma ja koguma inspiratsiooni headeks saavutusteks. Hakkan julgelt pingutama.    Ma olen enda peale pahane. Ei tohiks küll endaga kurjustada, aga täna on mul tõesti põhjust endale ette heita lihtsameelseid otsuseid. Aga eks ma õpin. Pluss veel see, et ma leian tahtmist rääkida ebameeldivatest asjadest. Ma tean, et ka nendest asjadest peab rääkima, sest info  liikuvus muudab inimesed teadlikumaks. Isegi kui need teadmised haavavad hinge, annavad need siiski ülevaate sellest, kuidas kellesegi suhtutakse ja kas sellel suhtumisel ka mõni tõepõhi all on, või on need lihtsalt kuuldumuste põhjal tehtud vigased järeldused. Kuuldupõhine järeldus on kogemuseta väär hinnang, milles mõistlik inimene alati kahtleb. Kogemuspõhine järeldus on usaldusväärne info, mida mõistlik inimene oma edaspidises käitumises rakendab. Ma olen veendunud, et olen viimastel aegadel just  kuuldupõhiseid järeldusi kuulnud. Nendest ei piisa mulle, mulle on need vaid väheväärtuslikud seisukohad kuni ma pole suutnud neid ümber kummutada või kogemust omandada. Ma arvestan teiste arvamusega võtmata seda puhta tõena, sest tõde ise on suhteline ja teiste arvamus on mulle pigem hoiatuseks, millega arvestada, mitte millest juhinduda. Mina suhtun üldjuhul teistesse võimaliku neutraalsusega, kaldumata äärmustesse, mida mulle omistada püütakse. Rahulikult no. Ei ole vaja ennatlikke järeldusi või eelarvamust.    Ja minu paremad elu leheküljed algavad just Tartust!